section_heading: Geografija
paragraph_text: U svom najvećem opsegu obuhvaćala je današnje talijanske regije Veneto, zapadnu i središnju Furlaniju-Julijsku krajinu i istočne dijelove Lombardije (tj. današnje pokrajine Bergamo i Brescia) do rijeke Adde, gdje je graničila s Milanskim Vojvodstvom. Na jugu Terraferm nalazio se donji tok rijeke Pad (Polesine) koji je činio granicu s Papinskom Državom. Terraferma je obuhvaćala zapadni i središnji dio povijesne regije Friuli (Furlanije), osim najistočnijeg dijela uz rijeku Soču, koji su držali carski goriški grofovi. Na sjeveru su Karnske i Julijske Alpe označavale granicu s austrijskim vojvodstvima Koruškom i Kranjskom.